ABC-ketju

ABC-ketju on S-ryhmän huoltoasemaketju. Ketjuun kuuluu ABC-palveluasemia, ABC-automaattiasemia, ABC-latausasemia ja ABC Carwash -autopesuja. Suurin osa ketjun palveluasemista on liikennemyymälöitä, joissa on polttonesteen myynnin lisäksi ravintola ja päivittäistavarakauppa ja monesti myös muita liikkeitä.

pienoiskuva|Pieni bensa-aseman, autopesun ja Sale-myymälän muodostava ABC-asema Kouvolan keskustassa Kauppalankadulla.
Ketjun 479 huoltoasemaa sijaitsevat ympäri Suomea, pääosin valtateiden varsilla. Pohjoisin asema on Ivalossa ja eteläisin Hangossa. Itäisin asema on Ilomantsissa ja läntisin Maarianhaminassa. Suomen ensimmäinen ABC-liikennemyymälä avattiin nykyisin Kouvolaan kuuluvan Valkealan kunnan Uttiin joulukuussa 1998, ja se on edelleen toiminnassa. ABC on SOK:n tavaramerkki. Rekisterinumero 218930

Ketjun koko vähittäismyynnin arvo oli 1 774 miljoonaa euroa vuonna 2014.  Bensiinin vähittäiskaupassa ABC-ketju on ollut Suomen markkinajohtaja vuodesta 2009. Ketjun markkinaosuus vuonna 2014 oli bensiinissä 30 prosenttia ja dieselöljyssä 13 prosenttia.  Viitattu 2.6.2015

 Historiaa 
S-ryhmän osuuskauppojen hallinnassa oli 1990-luvun alussa noin sata huoltoasemaa. Asemat toimivat niille polttoainetta toimittaneiden öljy-yhtiöiden tunnuksilla. SOK ja alueosuuskaupat perustivat vuonna 1989 Ässähuoltamot Oy:n tarkoituksenaan hankkia asemat kokonaan osuuskauppojen omistukseen. Huoltamoille asetetut tavoitteet eivät kuitenkaan toteutuneet.

Ässähuoltamot kehitti uuden huoltamokonseptin, jonka mukaan huoltoasemalla oli oltava paljon vessoja ja paljon kassoja, jotta asiakkaan ei tarvitsisi jonottaa. Tilojen piti olla väljät. Aukioloaikojen ja ruokalistan tuli olla selkeitä. Kaikki palvelut oli saatava saman katon alta ympäri vuorokauden ja ruokaa oli saatava aina kun ovi on auki. Huoltoasemaan liitettiin mukaan kauppa, mikä oli tuohon aikaan ennenkuulumatonta. Se muutti ”huoltoaseman” liikenneasemaksi tai palveluasemaksi. Amerikkalaisen mallin mukaan aseman pihalle päätettiin asentaa näkyvä pyloni, mainospylväs. Mainospylvään huipulle piti keksiä huoltamon nimi, ja väliaikaiseksi paikantäytteeksi nimen paikalle kirjoitettiin ABC.

Vuonna 1998 S-ryhmä päätti perustaa ABC-nimisen liikennemyymälä- ja automaattiasemaketjun. Silloinen Osuuskauppa Ympäristö (nykyisin osa Kymen Seudun Osuuskauppaa) avasi ensimmäisen ABC-liikennemyymälän silloisen Valkealan, nykyisen Kouvolan Uttiin joulukuussa 1998. Samoihin aikoihin avattiin ensimmäinen ABC-automaattiasema Helsingin Konalaan.

Ketju kasvoi voimakkaasti 2000-luvun alkuvuosina. Huippuvuonna 2004 avattiin 21 asemaa. Ketjun investointitahti laski 2010-luvun alussa.

S-ryhmä osti Suomen Esso-huoltoasemaketjun vuonna 2006. Osa Esso-asemista liitettiin ABC-ketjuun, osa myytiin St1:lle.

200:s ABC Liikennemyymälä avattiin vuonna 2010, ja vuonna 2011 tuotiin markkinoille Eko E85 -polttoneste. Samana vuonna tuotteelle myönnettiin myös Avainlipun käyttöoikeus.

Ketju levittäytyi Manner-Suomesta Ahvenanmaalle vuonna 2013.  Tiedote S-kanavalla 6.8.2013

Vuonna 2015 ABC-liikennemyymälöiden ravintolat siirtyivät käyttämään pelkästään suomalaisia liharaaka-aineita. Vuonna 2018 julkaistiin ABC-mobiilisovellus, jolla voi maksaa ravintolassa, tankatessa, ladatessa ja ABC Carwash -pesupaikoilla. Vuonna 2021 julkaistiin sähköautojen latauspalvelu ABC-lataus.

Vuonna 2017 Hyvinkäällä sijaitseva ABC-asema paloi keittiössä tapahtuneen onnettomuuden takia. Tapaturman syy oli se, että kokin mukaan "rasvakattila oli syttynyt räjähdysmäisesti". Kukaan ei loukkaantunut tapaturmassa. Tulipalon aikaan ABC:llä oli asiakkaita parikymmentä, henkilökuntaa kokin lisäksi vain kaksi, kaupan ja ravintolan kassat.

 ABC-asemat 
pienoiskuva|upright=0.7|left|Korian oranssi ABC-pyloni, jollainen on lähes jokaisella ABC-asemalla.
pienoiskuva|Korian ABC-asema valtatien 6 varressa kesällä 2019. 
pienoiskuva|ABC Koillisportti Pudasjärvellä.
Ketjuun kuului tammikuussa 2023 yhteensä 479 huoltoasemaa, joilla voi tankata auton. Asemista 98 oli ABC Liikennemyymälöitä, muut miehittämättömiä automaattiasemia.

pienoiskuva|ABC-automaattiasema Oulussa.
 ABC Liikennemyymälät 
ABC Liikennemyymälät ovat huoltoasemia, joilla toimii polttonesteen myynnin lisäksi ravintola ja ruokakauppa. Ruokakaupan brändi on nykyään ABC-Market. Lisäksi liikennemyymälässä voi toimia myös muunlaisia myymälöitä, kuten Saleja. Liikennemyymälät palvelevat vuoden jokaisena päivänä, osa asemista ympäri vuorokauden, ne ovat avoinna normaalisti myös kaikkina juhlapyhinä, kuten jouluna ja juhannuksena.

Myymälöiden yhteydessä on polttonesteen tankkauksen lisäksi ravintola ja ruokakauppa. ABC:n omat ravintola- ja ruokakauppapalvelut ovat auki koko liikennemyymälän aukioloajan.

Joissakin myymälöissä on tilausajo- ja raskaanliikenteen kuljettajille taukotiloja. Liikennemyymälän yhteydessä voi olla eri alojen palveluntarjoajia, joilla on omat aukioloajat.

 ABC Automaattiasemat 
ABC-automaattiasemia oli tammikuussa 2023 ketjussa 381. Asemat sijaitsevat pääasiassa S-ryhmän ruokakauppojen, kuten Prismojen, S-markettien ja Sale-myymälöiden yhteydessä.

Muut palvelut
ABC CarWash -autopesupaikkoja oli tammikuussa 2023 ketjussa 117 kappaletta. Ne ovat pääosin ABC Liikennemyymälöiden ja -automaattiasemien sekä Prismojen yhteydessä. Tammikuussa 2023 ABC-latausasemia oli 205 kappaletta, joissa on latauspisteet 1 250 autolle.

 Lähteet 

 Aiheesta muualla 

 ABC-asemat
 ABC Deli 

Luokka:S-ryhmä
Luokka:Suomessa toimivat huoltoasemaketjut
Luokka:Matkailualan tuotemerkit